32006R1255
L 228/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EO) № 1255/2006 НА КОМИСИЯТА
от 21 август 2006 година
за изменение на Регламент (ЕО) № 1431/94 за определяне на подробни правила за прилагане в сектора на птичето месо на режима за внос, предвиден в Регламент (EО) № 774/94 на Съвета за откриване и предвиждане на управление на определени тарифни квоти на Общността за птиче месо и други селскостопански продукти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2777/75 на Съвета от 29 октомври 1975 г. относно общата организация на пазара на птиче месо (1), и по-специално член 3, параграф 2 и член 6, параграф 1 от него,
като има предвид, че:
(1)
Регламент (ЕО) № 1431/94 на Комисията (2) предвижда откриване и управление, на многогодишна основа, на редица квоти за внос на птиче месо.
(2)
Споразумението под формата на размяна на писма между Европейската общност и Съединените американски щати, съгласно член ХХIV:6 и член ХХVIII от Общото споразумение за митата и търговията (ГАТТ), 1994 г. (3), одобрено с Решение 2006/333/ЕО на Съвета (4) предвижда увеличаване на годишните тарифни квоти за внос на птиче месо, erga omnes, от 2 485 тона за замразени, разфасовки от пуешко месо.
(3)
С оглед на възможното присъединяване на България и Румъния към Европейския съюз от 1 януари 2007 г. е препоръчително да се предвиди различен период за подаване на заявленията за лицензия за първото тримесечие на 2007 г.
(4)
Регламент (ЕО) № 1431/94 следва да бъде съответно изменен.
(5)
Мерките, предвидени в настоящия регламент, са в съответствие със становището на Управителния комитет по птичето месо и яйцата,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1431/94 се изменя, както следва:
1.
Член 3, буква в) се заменя със следния текст:
„в)
раздел 8 от заявленията за лицензия и лицензиите показва страната на произход; лицензиите съдържат задължение за внос от посочената страна, освен за групи 3, 5 и 6.“
2.
Член 4 се изменя, както следва:
а)
към параграф 1 се добавя следната алинея:
„Въпреки това, за периода 1 януари-31 март 2007 г. заявленията за лицензии се подават през първите 7 работни дни от януари 2007 г.“;
б)
трета алинея от параграф 2 се заменя със следното:
„Въпреки това при групи 3, 5 и 6 всеки заявител може да подаде повече от едно заявление за лицензия за внос за продукти в една група, когато продуктите произхождат от повече от една страна. Отделни заявления за всяка страна на произход трябва да се изпращат едновременно до компетентния орган на държавата-членка. По отношение на максимума, съгласно член 3, буква б), както и за прилагане на правилото в предходната алинея, те се считат за едно заявление.“
3.
Приложенията се заменят с текста на приложението към настоящия регламент.
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага от 1 юли 2006 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 август 2006 година.